שמעון כהן (מדבב)

קריירת משחק בתיאטרון

ב-1975 התחיל לשחק בהבימה, השתתף בלמעלה משישים הצגות, הבולטות בהן: "על קלות דעת וצביעות", "קדיש", "מי-תהום", "חלום ליל קיץ", "הדיבוק", "הקמצן", "אנרכיסט מפוקפק", "פילומנה", "קוויאר ועדשים", "יומן חוף ברייטון", "טירונות", "הבית ברחוב שינקין", "מירל'ה אפרת", "חלון בלהות", "על עכברים ואנשים", "החייל האמיץ שוויק", "שלמה המלך ושלמי הסנדלר", "אלינג", "החותנת", "הזוג המוזר", "השחף" ו"ארוחה עם אידיוט".
בתיאטרון לנוער "מעלה קרחות", בתיאטרון הסימטה "פלישות קטנות", בתיאטרון החאן "צוואתו של כלב", בתיאטרון בית ליסין "ז'קו", בתיאטרון חיפה "הבוגר" ובמת"ן "בניטו".
בשנים 2011 ו-2012 שיחק ב"זוג המוזר", "שלמה המלך ושלמי הסנדלר", "החותנת" ו"קוויאר ועדשים". שיחק ב"החייל האמיץ שוויק", קו-פרודוקציה בין הבימה לתיאטרון חיפה.
ביולי 2016 החל לשחק במחזה "סיפור פשוט" על פי סיפור שכתב שמואל יוסף עגנון וביימה שיר גולדברג ועלה בתיאטרון הבימה. ב-2017 החל לשחק ב"תמונתו של דוריאן גריי", עיבוד לספרו של אוסקר ויילד שיצר יחזקאל לזרוב. באותה שנה החל לגלם גם את מרדכי הורוביץ המבוגר (לסירוגין עם דב רייזר) במחזמר "סימני דרך", המבוסס על הביוגרפיה של נעמי שמר, בתיאטרון הבימה.
חתן פרס טנא לתיאטרון לשנת 1978.

שנות ה-70

בשנת 1975 שיחק לראשונה בסדרת הטלוויזיה "גם אנו שופטים" שביים נסים דיין להטלוויזיה החינוכית הישראלית. בשנת 1977 גילם שוטר בסרטו של זאב רווח "הגונב מגנב פטור", והשתתף בסרטו של ג'אד נאמן "מסע אלונקות". בשנת 1979 שיחק בסרט "אל תשאלי אם אני אוהב" המבוסס על ספרו של עמוס קולק.

שנות ה-80

בין השנים 1980–1986 גילם את הבובה צ'ומפי בתוכנית הטלוויזיה "שלוש ארבע חמש וחצי". בשנת 1983 גילם את ז'וז'ו בסרטו של יואל זילברג "קוני למל בקהיר". ב-1987 שיחק לצד חני נחמיאס, יוסי גרבר וזהרירה חריפאי בסדרת הטלוויזיה בת חמשת הפרקים שביים ניל וייסברוד "מאש"ה" לערוץ 1, המספר על משרד ממשלתי לשיפור תדמיתי (משרד איחוי שברי העם). בשנת 1989 גילם את הבובה רמו האריה בתוכנית הטלוויזיה "זנב לחדשות" בערוץ הראשון.

שנות ה-90

ב-1990 השתתף בתוכנית הטלוויזיה לילדים "קריאת כיוון" בהנחייתו של רוני פינקוביץ', ושיחק בסדרת הקאלט "זהו זה!" באותה שנה. בין השנים 1990–1991 גילם את עצי העץ בתוכנית הטלוויזיה לילדים ששודרה בערוץ 1 "מסיבת גן".

שנות ה-2000

בשנת 2001 שיחק בדרמת הטלוויזיה של דני כהן סולל "חוצלארץ" ששודר בערוץ 2, לצד רותם אבוהב וסמי הורי. שנה לאחר מכן, ב-2002 השתתף בסרט של ערוץ הילדים בשם "אח שלי הגדול" שנושאו יום הזיכרון לחללי מערכות ישראל. בסרט זה, גילם את דמותו של אב במשפחה שכולה. סרט זה משודר כל שנה ביום הזיכרון בערוץ הילדים. בשנת 2003 שיחק בסדרה "תיק סגור" בערוץ עשר, ובסדרה "הילדים מגבעת נפוליאון" בערוץ הילדים. ושיחק בסרט "הדמעות של אמסלם" בדמותו של חיים מהמכס. 
בין השנים 2003–2004 גילם את ויקטור הטלפון בתוכנית הטלוויזיה לילדים ששודרה בערוץ הופ! "נחשון כל יכול". ב-2004 גילם את רומירו בעונה השנייה של הטלנובלה "אהבה מעבר לפינה". ושיחק בסדרה "אדומות" בערוץ הילדים בכיכובה של דניאלה קרטס. ב-2005 שיחק בסדרה "החיים זה לא הכל". 
בשנת 2009 גילם את מנחם בעונה הראשונה של סדרת הטלוויזיה שיצר אדיר מילר "רמזור" בקשת, ערוץ 2. בשנת 2016 גילם את שלום בסדרה הקומית של ערוץ 2 "צומת מילר" שיצר אדיר מילר.
השתתף בסרטו היחיד של חנוך לוין 'פנטזיה על נושא רומנטי'.

קריירת דיבוב

כהן דיבב סדרות של הטלוויזיה החינוכית מהקמתה. היה שותף, בין השאר, בדיבוב התוכניות "הדרדסים", "הלב", "הקוסם מארץ עוץ", "קיד וידאו", "נילס הולגרסון", "פיטר פן", "היי! בינבה", "עליסה בארץ הפלאות", "מסיפורי המלך בבר", "נעלולים", "מקרון 1", "פיף ותלתול", "המומינים", "רובימה", "כח המחץ", "אגדות אנדרסן", "נילוס איש החלומות", ועוד. כמו כן השתתף בדיבוב סרטים, בהם, הסרט "אלאדין", "כיפה אדומה: הסיפור האמיתי", "לפגוש את הרובינסונים", "אוליבר וחבורתו", סדרת "צעצוע של סיפור", "השועל והכלבלב" ו-"אליס בארץ הפלאות 2010".